Ստեֆանո Ստուրարո

Ստեֆանո Ստուրարո (իտալերեն արտասանությունը՝ [ˈsteːfano stuˈraːro]), մարտի 9, 1993(1993-03-09), Սան Ռեմո, Իմպերիա, Լիգուրիա, Իտալիա), իտալացի պրոֆեսիոնալ ֆուտբոլիստ, իտալական «Յուվենտուս» ֆուտբոլային ակումբի և Իտալիայի ֆուտբոլի ազգային հավաքականի կիսապաշտպան։
Ստուրարոն իր կարիերան սկսել է տեղական «Սանրեմեզե» ակումբում, 2008 թվականին միացել է «Ջենոա»-ին։ «Ջենոայի» երիտասարդական թիմում 4 տարի անցկացնելու հետո 2012 թվականին վարձակալական հիմունքներով տեղափոխվել է «Մոդենա»։ 2013 թվականին Ստուրարոն վերադառնում է «Ջենոա», որտեղ էլ 2013-ի օգոստասի 25-ին իր նորամուտն է նշում Ա Սերիայում։ 2014 թվականի հուլիսին Ստուրարոն տեղափոխվում է «Յուվենտուս», որտեղ անցկացրած առաջին 2 մրցաշրջաններում անընդմեջ հաղթում է Ոսկե դուբլերը։ 
Միջազգային մակարդակում Ստուրարոն ներկայացրել է Իտալիան Մ18 և Մ19 թիմերում, իսկ ՈՒԵՖԱ-ի 2015 թվականի Եվրոպայի երիտասարդական առաջնությունում ներկայացել է Մ21 թիմի կազմում։


== Ակումբային կարիերա ==


=== Վաղ տարիներ ===
Ծնված լինելով Սան Ռեմոյում՝ Ստեֆանո Ստուրարոն իր ֆուտբոլային կարիերան սկսել է տեղի թիմ հանդիսացող Սանրեմեզեում, նախքան 2008 թվականին կմիանար Ա Սերիան ներկայացնող Ջենոային։ Լիգուրիայի ակումբին միանալուց հետո ընդգրկվել է Ջենոայի երիտասարդական թիմում։ 


=== Ջենոա, Մոդենա ===
Պրիմավերայի թիմում երկու մրցաշրջան անցկացնելուց հետո Ստուրարոն տեղափոխվում է ակումբի գլխավոր թիմ, ապա, 2012 թվականի հուլիսի 23-ին, վարձակալական հիմունքներով տեղափոխվում է Բ Սերիան ներկայացնող Մոդենա։ Դեկտեմբերի 1-ին նա կատարում է իր պրոֆեսիոնալ դեբյուտը՝ խաղալով հանդիպման վերջին 33 րոպեները Նովարայի դեմ տարած տնային հաղթանակում։ Նա վերադարձավ Ջենոա՝ մրցաշրջանի լիգայի խաղերում անցկացրած լինելով 8 հանդիպում։
2013 թվականի օգոստոսի 25-ին Ստուրարոն իր նորամուտը նշեց Ա Սերիայում՝ փոխարինման դուրս գալով Ինտերի հետ արտագնա 2-0 պարտությամբ ավարտված խաղում։ Ստուրարոն մրցաշրջանը ավարտեց անցկացրած 16 հանդիպումներով, իսկ պրոֆեսիոնալ կարիերայում իր առաջին գոլը խփեց 2014 թվականի մարտի 2-ին՝ Կատանիայի դեմ տարած տնային հաղթանակում։ 


=== Յուվենտուս ===
2014 թվականի հուլիսի 1-ին Ստուրարոն Յուվենտուսի հետ կնքեց 5-ամյա պայմանագիր։ Տրանսֆերի արժեքը կազմեց  €5.5 միլիոն։ Համաձայնագրվում ընդգրկված էր նաև կետ այն մասին, որ 2014-2015 մրցաշրջանը Ստուրարոն պետք է վարձակալական հիմունքներով անցկացնի Ստադիո Լուիջի Ֆերրարիսում։ Նա ետ կանչվեց հաջորդ տարվա փետրվարի 2-ին։
2015 թվականի մայիսի 5-ին Ստուրարոն Ռեալ Մադրիդի դեմ խաղում իր նորամուտը նշեց ՈՒԵՖԱ Չեմպիոնների Լիգայում։ Յուվենտուսի կազմում իր առաջին գոլը Ստուրարոն հեղինակեց 2015 թվականի մայիսի 23-ին՝ Նապոլիի դեմ տնային խաղում, որտեղ թուրինցիները 3-1 հաշվով հաղթանակ են տոնում։
2015 թվականի օգոստոսի 8-ին՝ Իտալիայի սուպերգավաթի շրջանակներում կայացած՝ Լացիոյի դեմ հանդիպման ընթացքում, Ստուրարոն դարձավ գոլային փոխանցման հեղինակ։ 2015-2016 մրցաշրջանի իր առաջին գոլը Ստուրարոն խփեց նոյեմբերի 29-ին՝ այդ խաղում Յուվենտուսի երկրորդ գոլն ուղարկելով Պալերմոյի դարպասը։ Յուվենտուսն այդ արտագնա հանդիպումը ավարտեց խոշոր՝ 3-0 հաշվով տարած հաղթանակով։ 2016 թվականի փետրվարի 23-ին առաջին անգամ գոլի հեղինակ դարձավ Չեմպիոնների Լիգայում՝ Մյունխենի Բավարիայում դեմ խաղում հաշիվը դարձնելով 2-2։
2016 թվականի դեկտեմբերի 15-ին Ստեֆանո Ստուրարոն երկարաձգեց պայմանագիրը Յուվենտուսի հետ մինչև 2021 թվականը։


== Միջազգային կարիերա ==
2015 թվականի ՈՒԵՖԱ-ի Եվրոպայի երիտասարդական առաջնությունում Ստուրարոն խաղադաշտ դուրս եկավ Իտալիայի Մ21 թիմի կազմում։ Այդ խաղում Իտալիան պարտվեց Շվեդիային, իսկ Ստուրարոն հեռացվեց խաղադաշտից՝ որակազրկվելով նաև խմբային փուլի մնացած խաղերի համար։
2016 թվականի մայիսի 31-ին Ստուրարոն ընդգրկվեց Անտոնիո Կոնտեի հայտացուցակում՝ Եվրո 2016-ի համար։ Իր նորամուտը նա նշեց հունիսի 6-ին՝ փոխարինման դուրս գալով Եվրո 2016-ին նախորդող՝ Ֆինլանդիայի դեմ ընկերական խաղում։ Խաղն ավարտվեց Իտալիայի 2-0 հաշվով տարած հաղթանակով։


== Ծանոթագրություններ ==